نارنگ

نارنگ یا نارنگ منڈی پاکستان کا ایک شہر ہے جو صوبہ پنجاب کے ضلع شیخوپورہ میں واقع ہے۔ 

یہ شہر رائس ملوں اور چاول کی منڈی کی وجہ سے پاکستان بھر میں مشہور ہے۔ ضلع شیخوپورہ کا قصبہ شیخوپورہ سے 70 کلومیٹر کے فاصلے پر واقع ہے۔

تاریخ
مغل بادشاہ اکبر  کے عہد سے قبل یہ گاؤں زراعت پیشہ قبیلہ کے نارنگ نامی بزرگ کے نام پر آباد ہوا۔ اکبر کے عہد میں ایک بزرگ میراں سیّد احمد مغل اعظم کی فوج کے ہمراہ لاہور آئے اور پھر وہاں سے یہاں آکر مقیم ہوئے۔ ان کی کوششوں سے یہاں چند لوگ مسلمان ہوگئے، پھر اردگرد سے جٹھول قوم کے افراد یہاں آبسے۔ انگریزی عہد تک یہ ایک گاؤں کی حیثیت رکھتا تھا۔

انتظامی حیثیت
انگریز عہد میں یہ ضلع سیالکوٹ کے تھانہ رعیہ اور تحصیل پسرور میں شامل تھا۔ 1922ء میں شیخوپورہ ضلع اور تھانہ سدھانوالی میں شامل ہوا۔

ریلوے اسٹیشن
1926ء میں اس علاقہ سے شاہدرہ نارووال ریلوے سیکشن کے درمیان پٹڑی بچھائی گئی، تو نارنگ میں ریلوے اسٹیشن قائم کیا گیا۔ اس طرح موجودہ نارنگ منڈی 1926ء سے آباد ہونا شروع ہوا۔ اردگرد کے دیہات کے لوگ یہاں آباد ہونا شروع ہوئے۔

تعلیمی ادارے
1930ء میں یہاں پرائمری سکول جو نارنگ گاؤں میں شروع کیا گیا۔ 1934ء میں مڈل کا درجہ پاکر نارنگ منڈی منتقل ہوا۔ اسی عرصہ میں یہاں تھانہ بھی بنا دیا گیا۔ 1947ء میں یہاں کافی قتل و غارت گری ہوئی۔ 1950ء میں مڈل سکول کو ہائی کا درجہ مل گیا۔ اب یہاں طلبا و طالبات کے انٹر کالج اور ہائیر سیکنڈری سکول، تھانہ ، ہسپتال ، غلہ منڈی ، دفتر زراعت موجود ہیں۔

پیدوار 
چاول اور گندم یہاں کی اہم فصلیں ہیں۔ یہاں کا چاول اپنے ذائقے میں بہت مشہور ہے۔ یہاں چاول چھڑنے کے متعدد کارخانے بھی ہیں۔ ان میں بُٹر رائس ملز ایک بڑا صنعتی یونٹ ہے۔ یہاں کا چاول اندرون اور بیرون ملک پسند کیا جاتا ہے اور اس کی خرید وفروخت کی یہاں بہت بڑی منڈی ہے۔

تجارتی مراکز
ریل بازار، صدر بازار، چھتہ بازار ، غلہ منڈی اور سبزی منڈی یہاں کے کاروباری مراکز ہیں،

محلے
رفیق آباد، مسلم پارک، محمد پور، جنوبی اور شمالی، محلہ شیخاں دی مسجد، شرقی آبادی، فیروز پورہ، محلہ شریف پورہ ،محلہ مظفر آباد، ایف جے کالونی اور محلہ گرِڈ یہاں کی رہائشی بستیاں ہیں۔

مزارات
یہاں نہرے تہہ، غلام قادر،پیر بخاری اور عظیم صوفی بزرگ حافظ محمد افضل فقیرؒ جیسے عظیم بزرگوں کے مزارات بھی ہیں۔

مشاہیر
معروف مسلم لیگی رہنما ملک برکت علی عتیق کا تعلق اسی قصبے سے تھا۔ آپ 1910ء میں پیدا ہوئے اور 1995ء میں وفات پائی۔ بلدیہ نارنگ منڈی کے چیئرمین بھی رہے۔ 

علم و ادب کے اعتبار سے معروف کالم نگار صحافی اظہر سہیل، صوفی محمد افضل فقیر کا تعلق بھی یہاں سے تھا۔ اظہر سہیل 1949ء میں پیدا ہوئے اور 1997ء میں انتقال کیا۔ایجنسیوں کی حکومت، پیر پگاڑا کی کہانی کچھ ان کی اور کچھ میری زبانی، سازشوں کا دور اور سندھ سے اوجڑی کیمپ تک آپ کی تصانیف ہیں۔ 

دینی و علمی شخصیت صوفی محمد افضل فقیر قریبی گائوں چک دھیدو میں 1936ء میں پیدا ہوئے اور 1994ء میں وفات پائی۔ جان جہاں، آب و رنگ، عطائے محمد، شاہیب الرحمہ اور پاس اعتبار آپ کی تصانیف ہیں۔

 مولانا شمشاد سلفی (اہلحدیث عالم دین/ م 24 ستمبر 2022ء)

آبادی
نارنگ منڈی کی آبادی 1981ء میں 17081 اور 1998ء کی مردم شماری کے مطابق 31345 نفوس پر مشتمل تھی  
2017ء کی مردم شماری کے مطابق آبادی 45770 تھی،

حوالہ جات

پھالیہ
ضلع شیخوپورہ
ضلع شیخوپورہ کے آباد مقامات
ضلع منڈی بہاؤالدین کے آباد مقامات